b'\n_START_ARTICLE_\nFunkcinis stilius\n_START_SECTION_\nAdministracinis stilius\n_START_PARAGRAPH_\nKanceliarinis stilius dar vadinamas oficialiuoju dalykiniu arba administraciniu stiliumi. Vartojamas parei\xc5\xa1kimuose, pra\xc5\xa1ymuose, skelbimuose, nutarimuose, \xc4\xafvairiuose dokumentuose, \xc4\xafstatymuose, tarnybiniuose ra\xc5\xa1tuose. B\xc5\xabdingos stilistin\xc4\x97s ypatyb\xc4\x97s yra oficialumas bei standartas (\xc5\xa1abloni\xc5\xa1kiausias i\xc5\xa1 vis\xc5\xb3 funkcini\xc5\xb3 kalbos stili\xc5\xb3), dalykinis tikslumas, ai\xc5\xa1kumas, glaustumas, logi\xc5\xa1kumas, intelektualumas, neb\xc5\xabdingos\xc2\xa0\xe2\x80\x93 individualumas, emocionalumas, vaizdingumas. \xc5\xa0io stiliaus tekst\xc5\xb3 kalba tradici\xc5\xa1ka, b\xc5\xabdingi \xc5\xa1tampai, standartai, grie\xc5\xbetai nustatytos formos. Leksikai b\xc5\xabdinga \xc5\xbeod\xc5\xbei\xc5\xb3 vartojimas tiesiogin\xc4\x97mis reik\xc5\xa1m\xc4\x97mis, profesin\xc4\x97 terminija, sintaksei\xc2\xa0\xe2\x80\x93 sustabar\xc4\x97j\xc4\x99 \xc5\xbeod\xc5\xbei\xc5\xb3 junginiai, beasmen\xc4\x97s neveikiam\xc5\xb3j\xc5\xb3 dalyvi\xc5\xb3 ir padalyvi\xc5\xb3 konstrukcijos, ilgi sakiniai.\n_START_SECTION_\nPublicistinis stilius\n_START_PARAGRAPH_\nPublicistinio stiliaus vartojimo sfera yra \xc5\xbeiniasklaida, b\xc5\xabdingiausi \xc5\xbeanrai\xc2\xa0\xe2\x80\x93 straipsnis (redakcinis, probleminis ir kt.), reporta\xc5\xbeas, feljetonas, apybrai\xc5\xbea, es\xc4\x97. Taip pat vartojamas kai kuri\xc5\xb3 ra\xc5\xa1ytoj\xc5\xb3 k\xc5\xabryboje (pvz., J. T.-Vai\xc5\xbeganto, \xc5\xbdemait\xc4\x97s). Sakytine forma \xc5\xa1is stilius rei\xc5\xa1kiasi oratori\xc5\xb3 kalbose, taip pat televizijos, radijo komentuojamo ar meninio publicistinio pob\xc5\xabd\xc5\xbeio laidose._NEWLINE_Publicistikos tikslas\xc2\xa0\xe2\x80\x93 ne tik i\xc5\xa1d\xc4\x97styti faktus, bet ir atitinkamai nuteikti, \xc4\xaftikinti skaitytoj\xc4\x85, tod\xc4\x97l jai b\xc5\xabdinga komunikatyvin\xc4\x97s ir ekspresyvin\xc4\x97s funkcij\xc5\xb3 darna. Publicistikos k\xc5\xabrinys turi b\xc5\xabti ne tik logi\xc5\xa1kas, tikslus, dalyki\xc5\xa1kas, bet ir \xc4\xafsp\xc5\xabdingas, emocionalus, vaizdingas. D\xc4\x97stomi faktai ir argumentai, bet gana subjektyviai, nes jie savaip vertinami; bandoma \xc4\xaftikinti, paveikti, propaguoti savas id\xc4\x97jas. Publicistinis tekstas derina intelektualines ir emocines, vaizdines kalbos priemones. Dalykin\xc4\x99 leksik\xc4\x85 \xc4\x8dia pa\xc4\xafvairina semantin\xc4\x97s fig\xc5\xabros, tikslias, darnias sintaksines konstrukcijas\xc2\xa0\xe2\x80\x93 ekspresyvios sintaksin\xc4\x97s fig\xc5\xabros. Vienur publicistikoje vyrauja loginiai intelektualiniai elementai (pvz., laikra\xc5\xa1\xc4\x8dio redakcinis straipsnis), kitur\xc2\xa0\xe2\x80\x93 pakilus, i\xc5\xa1kilmingas tonas, dar kitur\xc2\xa0\xe2\x80\x93 lyrin\xc4\x97s intonacijos. Publicistini\xc5\xb3 tekst\xc5\xb3 turinys\xc2\xa0\xe2\x80\x93 aktualios visuomenei kult\xc5\xabros, moral\xc4\x97s temos. Dalykas, apie kur\xc4\xaf kalbama, vertinamas ne vieno asmens, bet visos visuomen\xc4\x97s ar socialini\xc5\xb3 grupi\xc5\xb3 po\xc5\xbei\xc5\xabriu.'